[pic] | COMISIA COMUNITĂŢILOR EUROPENE |

Bruxelles, 20.11.2007

COM(2007) 734 final

Propunere de

REGULAMENT AL CONSILIULUI

de stabilire a posibilităților de pescuit și a condițiilor aferente pentru anumite resurse halieutice și grupuri de resurse halieutice, aplicabile în Marea Neagră pentru 2008

(prezentată de Comisie)

EXPUNERE DE MOTIVE

1. Contextul propunerii

110

- Obiectivele propunerii

În urma aderării Bulgariei și a României la Uniunea Europeană la 1 ianuarie 2007, obiectivul prezentei propuneri este de a stabili pentru 2008 posibilitățile de pescuit ale statelor membre pentru cele mai importante resurse halieutice din punct de vedere comercial din Marea Neagră.

120

- Context general

În temeiul Regulamentului (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului, politica comună în domeniul pescuitului trebuie să asigure o exploatare a resurselor acvatice vii într-un mod care să ofere condiții economice, ecologice și sociale durabile. Un instrument important pentru realizarea acestor obiective îl constituie stabilirea anuală a posibilităților de pescuit, sub forma capturilor totale admisibile (TAC), a cotelor și a limitelor efortului de pescuit.

Posibilitățile de pescuit în Marea Neagră vor fi stabilite pentru prima dată printr-un regulament separat pentru anul 2008. Se intenționează ca acest regulament să fie adoptat în noiembrie 2007. În viitor, în acest regim de gestionare pot fi incluse mai multe resurse halieutice și pot fi adăugate mai multe măsuri tehnice.

Recomandările științifice privind posibilitățile de pescuit în Marea Neagră în 2008 au fost oferite de Comitetul științific, tehnic și economic pentru pescuit (CSTEP) în octombrie 2007.

Propunerea conține două seturi de măsuri de gestionare: un set stabilește capturile totale admisibile și cotele, iar celălalt stabilește măsurile tehnice aferente.

- 130 Dispoziții în vigoare în domeniul propunerii

Nu există. Aceasta este prima propunere pentru Marea Neagră.

- Coerența cu celelalte politici și obiective ale Uniunii

Măsurile propuse sunt concepute în conformitate cu obiectivele politicii comune în domeniul pescuitului și cu politica de dezvoltare durabilă a Comunității.

2. Consultarea păr țILOR INTERESATE șI EVALUAREA IMPACTULUI

- Consultarea părților interesate

În primăvara și toamna anului 2007, au avut loc mai multe întâlniri consultative cu administrațiile naționale și cu oameni de știință din cele două state membre în cauză.

- Obținerea și utilizarea expertizei

Un grup de lucru al oamenilor de știință s-a reunit în România în septembrie 2007.. Grupul a pregătit un raport în care se descrie situația rezervelor de șprot și de calcan din apele comunitare din Marea Neagră. Aceste informații au fost înaintate Comitetului științific, tehnic și economic pentru pescuit (CSTEP), care, la rândul său, a prezentat un aviz Comisiei.

Capturile totale admisibile propuse sunt conforme cu avizul CSTEP.

- Evaluarea impactului

Impactul probabil al prezentei propuneri asupra sectorului pescuitului a fost examinat împreună cu administrațiile naționale, precum și cu experți și oameni de știință din cele două state membre în cauză.

Întrucât actuala propunere este în conformitate cu măsurile naționale care au fost instituite înainte de aderarea Bulgariei și a României, aceasta nu va genera probabil schimbări semnificative asupra sectorului pescuitului din cele două state membre. Deoarece actuala propunere se bazează pe recomandări științifice, impactul asupra resurselor halieutice în cauză se va înscrie în limita de durabilitate a acestora. Propunerea ar trebui considerată drept prima etapă în vederea stabilirii condițiilor pentru o exploatare durabilă a zonei, îmbunătățind astfel pe termen lung stabilitatea sectorului capturilor din aceste două state membre.

3. Elementele juridice ale propunerii

- Temei juridic

Temeiul juridic al acestei propuneri este Regulamentul (CE) nr. 2371/2002, în special articolul 20.

4. Implica țII BUGETARE

Propunerea nu are implicații asupra bugetului comunitar.

5. Informa țII SUPLIMENTARE

- Explicație detaliată

Propunerea stabilește pentru 2008 posibilitățile de pescuit ale statelor membre în Marea Neagră. Capturile totale admisibile și cotele alocate statelor membre sunt precizate în anexa I. Cifrele propuse reflectă recomandările științifice.

Măsurile tehnice din anexa II reprezintă măsuri suplimentare pentru gestionarea pescuitului de calcan.

De asemenea, Comisia promovează cooperarea în domeniul gestionării pescuitului cu țările terțe riverane Mării Negre. În prezent se analizează posibilitatea de a înființa o organizație regională de pescuit.

Propunere de

REGULAMENT AL CONSILIULUI

de stabilire a posibilităților de pescuit și a condițiilor aferente pentru anumite resurse halieutice și grupuri de resurse halieutice, aplicabile în Marea Neagră pentru 2008

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului[1], în special articolul 20,

având în vedere Regulamentul (CE) nr. 847/1996 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit[2], în special articolul 2,

având în vedere propunerea Comisiei,

întrucât:

(1) Articolul 4 din Regulamentul (CE) nr. 2371/2002 impune adoptarea de către Consiliu a măsurilor necesare pentru asigurarea accesului la ape și resurse și desfășurarea durabilă a activităților de pescuit, ținând seama de recomandările științifice disponibile, în special de raportul elaborat de Comitetul științific, tehnic și economic pentru pescuit.

(2) În conformitate cu articolul 20 din Regulamentul (CE) nr. 2371/2002, Consiliul trebuie să stabilească posibilitățile de pescuit per resursă halieutică sau grup de resurse halieutice, precum și să aloce aceste posibilități statelor membre.

(3) Pentru a asigura o gestionare eficace a posibilităților de pescuit, ar trebui stabilite condițiile specifice în care să se desfășoare operațiunile de pescuit.

(4) Articolul 3 din Regulamentul (CE) nr. 2371/2002 stabilește definiții relevante pentru alocarea posibilităților de pescuit.

(5) În conformitate cu articolul 2 din Regulamentul (CE) nr. 847/96 al Consiliului, trebuie identificate rezervele piscicole care fac obiectul diferitelor măsuri prevăzute de acesta.

(6) Pentru a contribui la conservarea resurselor halieutice, în 2008 ar trebui puse în aplicare anumite măsuri suplimentare privind condițiile tehnice de pescuit.

(7) Posibilitățile de pescuit ar trebui utilizate în conformitate cu legislația comunitară în materie, în special cu Regulamentul (CE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului[3] și cu Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine[4].

ADOPTĂ PREZENTUL REGULAMENT:

CAPITOLUL I Domeniu de aplicare și definiții

Articolul 1 Obiectul

Prezentul regulament stabile ște posibilitățile de pescuit pentru anul 2008, pentru anumite resurse halieutice și grupe de resurse halieutice în Marea Neagră, precum și condițiile aferente în care pot fi utilizate aceste posibilități de pescuit.

Articolul 2 Domeniul de aplicare

(1) Prezentul regulament se aplică navelor de pescuit comunitare (nave comunitare) care operează în Marea Neagră.

(2) Prin derogare de la alineatul (1), prezentul regulament nu se aplică operațiunilor de pescuit desfășurate exclusiv în scopul cercetărilor științifice, care se efectuează cu autorizarea și sub autoritatea statului membru în cauză și cu privire la care Comisia și statul membru în apele căruia se desfășoară cercetările au fost informate în prealabil.

Articolul 3 Definiții

În sensul prezentului regulament, pe lângă definițiile prevăzute la articolul 3 din Regulamentul (CE) nr. 2371/2002, se aplică următoarele definiții:

(a) „CGPM” înseamnă Comisia Generală pentru Pescuit în Marea Mediterană;

(b) „Marea Neagră” înseamnă subzona geografică CGPM, astfel cum a fost definită în Rezoluția CGPM/31/2007/2[5];

(c) „captură totală admisibilă (TAC)” înseamnă cantitatea care poate fi preluată și debarcată din fiecare rezervă în fiecare an;

(d) „cotă” înseamnă o proporție din TAC alocată Comunității, unui stat membru sau unei țări terțe.

CAPITOLUL IIPosibilită ți de pescuit și condiții aferente

Articolul 4 Limite de captură și alocări

Limitele de captură, alocarea acestor limite între statele membre și condițiile suplimentare în conformitate cu articolul 2 din Regulamentul (CE) nr. 847/96 sunt stabilite în anexa I la prezentul regulament.

Articolul 5 Dispoziții speciale privind alocările

Alocarea limitelor de captură între statele membre, astfel cum a fost stabilită în anexa I, nu aduce atingere:

(1) schimburilor efectuate în temeiul articolului 20 alineatul (5) din Regulamentul (CE) nr. 2371/2002;

(2) realocărilor efectuate în temeiul articolului 21 alineatul (4), articolului 23 alineatul (1) și articolului 32 alineatul (2) din Regulamentul (CEE) nr. 2847/93 și al articolului 23 alineatul (4) al doilea paragraf din Regulamentul (CE) nr. 2371/2002;

(3) debarcărilor suplimentare permise în temeiul articolului 3 din Regulamentul (CE) nr. 847/96;

(4) deducerilor efectuate în temeiul articolului 5 din Regulamentul (CE) nr. 847/96 și al articolului 23 alineatul (4) al doilea paragraf din Regulamentul (CE) nr. 2371/2002.

Articolul 6 Condiții aplicabile capturilor și capturilor accidentale

(1) Pe știi provenind din rezervele pentru care sunt stabilite limite de captură sunt reținuți la bord sau debarcați numai în cazul în care capturile au fost efectuate de nave ale unui stat membru care dispune de o cotă, iar această cotă nu a fost epuizată.

(2) Toate cantitățile debarcate se scad din cotă sau, în cazul în care cota Comunității nu a fost alocată între statele membre pe cote, din cota comunitară.

Articolul 7 Măsuri tehnice tranzitorii

Măsurile tehnice tranzitorii sunt stabilite în anexa II.

CAPITOLUL IIIDispozi ții finale

Articolul 8 Transmiterea datelor

Atunci când statele membre transmit Comisiei, în temeiul articolul 15 alineatul (1) din Regulamentul (CEE) nr. 2847/93, date privind cantită țile debarcate de rezerve capturate, acestea utilizează codurile rezervelor prevăzute în anexa I la prezentul regulament.

Articolul 9 Intrarea în vigoare

Prezentul regulament intră în vigoare la data publicării în Jurnalul Oficial al Uniunii Europene .

Se aplică de la 1 ianuarie 2008.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

ANEXA I

Limitele de captură și condițiile aferente pentru gestionarea interanuală a limitelor de captură aplicabile navelor comunitare în zonele în care există limite de captură pe specie și pe zonă

Tabelele următoare stabilesc capturile totale admisibile și cotele per rezervă (în tone de greutate în viu, cu excepția cazului în care se specifică altfel), alocarea între statele membre și condițiile aferente aplicabile pentru gestionarea interanuală a cotelor.

În cadrul fiecărei zone, resursele halieutice sunt indicate în ordinea alfabetică a denumirilor în limba latină ale speciilor. În sensul acestor tabele, codurile utilizate pentru diferitele specii sunt următoarele:

Denumirea științifică | Codul din 3 litere | Denumirea comună |

Psetta maxima | TUR | Calcan |

Sprattus sprattus | SPR | Șprot |

Specia: | Calcan | Zona: | Marea Neagră |

Psetta maxima |

Bulgaria România | 45 45 | TAC preventivă Articolul 3 din Regulamentul (CE) nr. 847/96 nu se aplică. Articolul 4 din Regulamentul (CE) nr. 847/96 nu se aplică. Se aplică articolul 5 din Regulamentul (CE) nr. 847/96. |

CE | 90 |

TAC | Nu se aplică. |

Specia: | Șprot | Zona: | Marea Neagră |

Sprattus sprattus |

TAC preventivă Se aplică articolul 3 din Regulamentul (CE) nr. 847/96. Articolul 4 din Regulamentul (CE) nr. 847/96 nu se aplică. Se aplică articolul 5 din Regulamentul (CE) nr. 847/96. |

CE | 15000(1) |

TAC | Nu se aplică. |

(1) Pot fi pescuiți numai de nave care arborează pavilionul Bulgariei sau al României.

ANEXA II

Măsuri tehnice tranzitorii

1. În apele Comunității Europene ale Mării Negre nu se permite desfășurarea niciunei activități de pescuit pentru calcan în perioada 15 aprilie – 15 iunie.

2. Dimensiunea minimă a ochiurilor de plasă ale setcilor utilizate pentru pescuitul de calcan trebuie să fie de cel puțin 200 mm. Cu toate acestea, dimensiunea minimă a ochiurilor de plasă ale setcilor utilizate de navele bulgare care pescuiesc calcan trebuie să fie de cel puțin 180 mm.

3. Dimensiunea minimă de descărcare pentru calcan trebuie să aibă o lungime totală de cel puțin 45 cm, măsurată în conformitate cu articolul 18 din Regulamentul 850/98.

[1] JO L 358, 31.12.2002, p. 59.

[2] JO L 115, 9.5.1996, p. 3.

[3] JO L 261, 20.10.1993, p. 1. Regulament modificat ultima dată prin Regulamentul (CE) nr. 1954/2003 (JO L 289, 7.11.2003, p. 1).

[4] JO L 125, 27.4.1998, p. 1. Regulament modificat ultima dată prin Regulamentul (CE) nr. 2166/2005 (JO L 345, 28.12.2005, p. 5).

[5] Referință….